AFANYA'T: de juny 2014\nMAPA DE MIGRACIONS D'ALUMNES DE P3 PEL CURS 2014-2015\nUn cop arribats a la recta final del procés de preinscripció, a AFANYA’T hem realitzat un plànol de migracions d’alumnes de P3 per al proper curs 2014-2015.\nCom veureu, un any més l’oferta d’escola pública al centre de Mataró ha estat clarament inferior a la demanda i, per tant, insuficient. Malgrat la reobertura de la segona línia de P3 (mantindran el nyap de P4 amb una sola línia) de l’escola Joan Coromines, segueixen havent 34 famílies que s’han quedat fora de les escoles del centre que havien demanat com a primera opció.\nAquestes dades segueixen demostrant que el model de zona única és ineficient i molt poc recomanable per una ciutat amb més de 100.000 habitants com Mataró. De fet, un cas pràcticament únic i només comparable amb Cornellà. La demanda al centre segueix sent tan gran que ni amb una línia més de P3 s’assumeix. Així, l'equivalent numèric a més d'una línia encara s'ha de desplaçar a altres barris. Només suprimint la zona única evitaríem aquests desplaçaments massius de famílies d'una punta a l'altra de Mataró.\nMalauradament, es torna a repetir el drama que vam viure fa un any un important col·lectiu de famílies d’alumnes de P3, quan ens vam trobar amb la impossibilitat de matricular els nostres fills i filles al nostre barri, negant una escola de proximitat per tots ells. És evident que la problemàtica no s’ha resolt. Des d’AFANYA’T demanem que s’acabi amb el menyspreu administratiu i la indiferència política davant d'aquesta situació. Cal seriosament treballar per arreglar aquest nyap. Només l’agilització en la construcció de l’edifici de l’Angeleta Ferrer al centre de la ciutat serviria per, d’una vegada per totes, equiparar la demanda del barri amb l’oferta.\nPublicat per Afanya't a 0:45 1 comentari:


Inspiració tasker – The Burrow\nCategory: Inspiració tasker\nJa ho va dir un dels seus clients: «Li donaria 10 estrelles si pogués!» I és que la qualitat de la feina d‘en Milen, així com la puntualitat, el detallisme i l‘interès per la satisfacció del client es veuen recompensats en les opinions que rep.\nÉs admirable l’esperit emprenedor, i pioner!, d‘en Trent. Esperem que la seva experiència i els seus consells serveixin d’ajuda i d’inspiració a altres taskers a l’hora d’assolir els seus objectius professionals.\nEl Nico P. és un tasker de Londres que va veure perillar la seva carrera de xef a causa de la COVID-19. Malgrat tot, ha trobat la manera de continuar oferint els seus serveis de cuina i pastisseria gràcies a TaskRabbit, a més d’aprofundir en la seva passió per la jardineria i el disseny de jardins.\nLa Jack ha descobert que dedicar-se a fer de tasker i a muntar mobles li aporta satisfacció i compensacions. La feina que feia a la fàbrica li va ensenyar algunes habilitats que li han servit per a aquesta categoria, però encara ha après moltes més coses durant les tasques.\nTot i que al perfil de la Brandy M. hi ha tasques de moltes categories, és fàcil intuir que aquesta tècnica certificada en horticultura orgànica té traça per a les feines de jardineria! 🌿 N’hi ha prou de llegir el seu perfil perquè et vinguin al cap tota mena de projectes que els clients podrien encarregar-li: enjardinament de finestres, poda manual, testos amb flors de temporada i assessorament.\nLa Shanelle C. fa tasques en diferents categories a Nova York. Com que al seu perfil indica que fa tasques d’enviaments, la Shanelle ha rebut molts encàrrecs de repartiment de queviures durant la pandèmia de la COVID-19. Com a tasker que ofereix ajuda en la mudança, també aprofita les seves habilitats de muntatge de mobles i d’organització.\nEl Chris P. es va interessar per TaskRabbit com a «plataforma per a emprenedors que volen exercir la seva activitat en diferents categories i treballar amb molts altres professionals». Actualment es dedica al que era el seu somni: dirigir el seu propi negoci.\nTreballant només en 2 categories, la de muntatge i la de pintura, la Claire F. ha aconseguit perfeccionar el seu ofici i enamorar els seus clients novaiorquesos amb les transformacions que crea.


Construint la ciutat democràtica | Carme Molinero\nEl moviment veïnal va constituir, durant els darrers anys del franquisme i al llarg de la transició, un dels àmbits més rellevants de mobilització de sectors amplis de població a les ciutats de Catalunya. Per aquesta mateixa raó, va tenir un protagonisme central en el desgast de la dictadura a escala local i en la transformació i la dignificació de l¿espai urbà. El present estudi reconstrueix i analitza la trajectòria d¿aquest moviment des dels seus orígens més llunyans fins a la darreria dels anys setanta. L¿obra és fruit d¿una recerca col.lectiva, promoguda per la Confederació d¿Associacions Veïnals de Catalunya (CONFAVC), amb el suport del Memorial Democràtic de la Generalitat de Catalunya i duta a terme per investigadors del Centre d¿Estudis sobre les ?poques Franquista i Democràtica (CEFID-UAB) en el marc d¿aquesta institució de recerca. Consta de tres parts: la primera, formada per dos textos, està dedicada al sorgiment i als primers anys de la trajectòria del moviment veïnal; la segona estudia el període de més àmplia mobilització urbana i de màxima fortalesa de l¿associacionisme veïnal, la segona meitat dels anys setanta; la tercera i última s¿ocupa dels continguts de transformació social anticapitalista que, tot i no materialitzar-se, van formar part de projectes, de mobilitzacions i de la mateixa identitat del moviment. Amb aquesta aportació es vol oferir una visió de conjunt, fins ara inexistent, de la realitat i l¿experiència d¿aquest moviment i de la seva incidència en la societat catalana durant un període clau de la nostra història.


Una trentena de guardonats als Premis Joan Blanca de Perpinyà reclamen l'alliberament dels presos polítics - El Gerió Digital\nForcadell fou distingida el 2014\nDilluns, 28 de maig de 2018 12:15h\nUna trentena de guardonats amb el Premi Joan Blanca que atorga l'Ajuntament de Perpinyà han signat un manifest de solidaritat amb l'expresidenta del Parlament Carme Forcadell, que va rebre la distinció l'any 2014. Exigeixen la seva llibertat i la de la resta de "presos polítics". A l'escrit, a més, destaquen l'actitud "valenta de cada vegada més gent, batlles i elegits de Catalunya Nord" que han entès que "en la denúncia d'aquests empresonaments hi ha una defensa clara de la democràcia i del dret dels catalans a decidir sobre el futur de Catalunya". Entre els 27 signants, hi ha Lluís Llach, les Escoles Bressola, les escoles Arrels, Joan Pau Alduy, Pere Becque, Miquel Mayol, Ramon Reburgent, Jocelyne Joussemet, Berenguer Ballester, Miquela Valls o Cillie Motzfeldt.\nL'Ajuntament de Perpinyà atorga des de l'any 1994 aquest guardó a dues persones compromeses amb la defensa de la cultura catalana i per la seva fidelitat a la ciutat. Ho fa en el marc de la Nit de Sant Jordi, que se celebra anualment al Palau de Congressos de la Vila i que enguany va premiar Pere Becque, que també signa el document.\nForcadell va rebre el guardó l'any 2014. Els 27 premiats que signen el manifest mostren la seva solidaritat amb l'expresidenta del Parlament que "des del 23 de març de 2018 és en una presó de Madrid a l'espera de ser jutjada per haver permès un debat i una votació democràtica sobre la independència al Parlament de Catalunya".\nTambé se solidaritzen amb la resta de "presos polítics" i exigeixen la seva llibertat. A més, destaquen l'actitud "valenta" que asseguren que cada vegada ha adoptat més gent, alcaldes i representants de la Catalunya Nord que "han entès que en la denúncia d'aquests empresonaments hi ha una defensa clara de la democràcia i del dret dels catalans a decidir sobre el futur de Catalunya".


L'Ajuntament engega la campanya de neteja i desbrossament de les franges forestals a Llevant — Ajuntament de Tarragona\nEsteu aquí: Inici › Neteja i medi ambient › Notícies › Notícies 2021 › L'Ajuntament engega la campanya de neteja i desbrossament de les franges forestals a Llevant\nProtecció Civil de l'Ajuntament de Tarragona ha començat les tasques de neteja i desbrossament de les franges forestals a les urbanitzacions de la ciutat, amb motiu de l'alt risc d'incendi forestal i donat el compliment de la llei que ho exigeix. Per aquest motiu, s'ha contractat el servei de l'empresa Arico Forest, per a l'execució de franges perimetrals al voltant d'urbanitzacions i nuclis vulnerables amb edificacions situades a menys de 500 metres d'entorns forestals.\nEls treballs consisteixen en l'obertura de les franges perimetrals de protecció de 25 metres d'amplada amb tales, desbrancades, estassades, trossejats i retirada quan calgui de la vegetació susceptible de patir incendis. Els treballs van començar la setmana passada a la zona de llevant, passeig de l'Esquirol i perímetre de la Mora-Cala Tamarit. Els treballs responen a un contracte plurianual que comprèn aquest tipus d'actuacions amb una planificació a cinc anys o fases.\nCal recordar l'obligació dels propietaris i propietàries, de mantenir el terreny de totes les parcel·les, en bon estat de neteja i adequació de les condicions de la conservació, lliure de vegetació seca i amb la massa arbòria aclarida i evitar la continuïtat horitzontal entre les copes de l'arbrat per evitar facilitar la propagació dels incendis, cap a l'interior de la urbanització o cap a la vegetació de l'entorn.\nLa consellera de Seguretat Ciutadana i Protecció Civil, Cristina Guzmán, va assistir la setmana passada a la zona on s'han començat els treballs, per tal d'apuntar "la importància d'aquests treballs de prevenció que està duent a terme l'Ajuntament i la bona planificació per als propers anys" i alhora demana "prevenció i molta cura per part dels veïns i veïnes, dels usuaris de càmpings, boscos i zones de l'entorn properes a les urbanitzacions". "Entre tots i totes podem ajudar a una millora de la convivència entre natura i població i evitarem incendis molt més greus i d'afectació a zones properes a urbanitzacions", finalitza Guzmán.\nEnguany la franja de protecció envers el risc d'incendi forestal serà de la Móra i Cala Tamarit, començant pel Passeig Esquirol fins la Torre d'en Segur. Es continuarà pel camí de Ronda fins a la platja de la Móra. Un tram del Camí del Castell de Tamarit i per l'altre extrem un tram del carrer Llobregat i Baix Camp.\nDesprés, encara durant el primer any, es treballarà al voltant d'un grup de cases aïllades entre el Camp de Golf i l'Autopista AP7 (a tocar de la pròpia autopista i el pont de la Carretera del Catllar TP-2039). Així com també, una petita franja de la urbanització Pinatell en el grup de cases a tocar de l'autovia A-7 i una part de la franja perimetral a la urbanització la Escorpí. Complementàriament, també es farà un manteniment de la franja al voltant de Mas del Frare, al límit del terme Municipal amb els Pallaresos.\nEn una segona fase es continuarà amb els perímetres arbrats i/o arbustius d'altres urbanitzacions de Llevant: El Pinatell, Els Monnars, Boscos de Tarragona, Florimar, Llevantina, Colls Majors, Bon Sol, Mas Veciana, Cala Romana, Escola Mare Nostrum i alguna casa aïllada.\nA la tercera fase començarem amb els perímetres o voltants dels nuclis de població de la zona Nord: L'Oliva, Sant Pere i Sant Pau, Mas Bonet, les instal·lacions d'aigua, la Universitat Rovira i Virgili, Creu Roja i algunes cases aïllades. Per la quarta fase serà el torn de Mas Rovira, Mas Morató, El Rodolat o urbanització Sant Jordi, Sant Salvador, Sant Ramon i Santa Isabel.\nFinalment, en cinquena fase, serà el torn dels voltants de les Coves del Llorito, el Centre d'Innovació i Formació Ocupacional, i nuclis de població i cases o masies aïllades de la zona. També aquest cinquè any es farà un manteniment d'entrefins, Boscos de Tarragona, Florimar, Llevantina, Colls Majors, Bon Sol i Cala Romana


Enric Alsinet: La Gestació cultural i aplicació del decret de Nova Planta. #esplugues\nespluguescom mayo 31, 2015 Cultura 0 comentarios\nDijous tenim una interessant xerrada de l’Enric Alsinet sobre La Gestació cultural i aplicació del decret de Nova Planta. Fins ara havíem aanalitzat les conseqüències del Decret, ara l’Enric en explicarà que no es trata d’una acció improvisada sinó que respon a una estrategia i a un pensament que parteix de la base que Catalunya ha de ser sotmesa i dominada perquè una Catalunya lliure no és compatible amb la seva concepció d’Espanya. La reflexió és útil per entendre també la situació actual.\nAprofitant que el 4 de juny és el Dia de l’Associacionisme Cultural farem una exposició de cartells de les nostres xerrades.\nEl lloc, com sempre, el Casal Robert Brillas i l’hora, les 19.30.\nAnterior Entrada anterior: Museus d’#Esplugues: Nova exposició temporal Ceràmica per a la Salut i l’àmbit local Les Farmàcies d’Esplugues\nSiguiente Entrada siguiente: TeleEstudiEsplugues: «Especial Eleccions Municipals #Esplugues (íntegre)»


Nous relats per noves polítiques: el principal repte per lluitar contra la pobresa infantil | Fedaia\nInici › Nous relats per noves polítiques: el principal repte per lluitar contra la pobresa infantil\nDia Universal del Drets dels Infants:\nLA FEDAIA DEMANA INCREMENTAR LA INVERSIÓ EN INFÀNCIA\nEl benestar dels infants segueix sense ser una prioritat per a la majoria dels ciutadans, segons un document presentat avui per la federació que posa l'accent en la importància de valorar la inversió en infància també amb criteris de rendibilitat\nInvertir en polítiques que garanteixin el benestar de la infància a curt i llarg termini i que impedeixin la reproducció del cercle viciós de l'exclusió social ha de ser una prioritat de l'agenda pública no només per qüestions ètiques sinó perquè és un benefici per a la societat. És el que proposa la FEDAIA, la federació que agrupa a les entitats catalanes que treballen amb infants en situació de desemparament o risc d'exclusió social, en el Dia Universal dels Drets dels Infants.\nCoincidint amb la celebració del 20 de novembre, la FEDAIA ha presentat un document de reflexió elaborat pel professor de Sociologia de la Universitat de Saragossa, Pau Marí-Klose, que posa l'accent en la necessitat de convertir la infància en una prioritat de les polítiques públiques.\nEl document, titulat “Nous relats per noves polítiques: el principal repte per lluitar contra la pobresa infantil”, posa de manifest com, malgrat les altes taxes de pobresa infantil que exhibeixen Catalunya i Espanya, aquest problema segueix sent invisible. La prova és que en cap enquesta apareix entre les principals preocupacions dels ciutadans a diferència del queocorre, per exemple, amb l'atur i els desnonaments que paradoxalment afecten amb més intensitat als infants.\n“El nostre país ha de fer un esforç per desenvolupar polítiques de futur que posin a la infància en primer lloc de l'agenda política. No podem pensar només a curt termini. Invertir en infància no és una despesa, és un imperatiu ètic i la millor garantia que els sistemes de benestar europeus siguin sostenibles en les pròximes dècades”, diu el president de la FEDAIA, Jaume Clupés.\nL'autor del document, Pau Marí-Klose planteja, per la seva banda, la necessitat de “construir un nou relat que presenti les polítiques en favor de la infància com una inversió social, emfatitzant els dividends que procura aquesta inversió. Si per a la gran majoria no és suficient l'argument de justícia i equitat, almenys han de prendre en consideració els costos que provoca a l'erari públic i a la societat”, assegura.\nAmb aquests documents de reflexió, la FEDAIA vol intentar acostar la investigació acadèmica al debat polític i social entorn de la infància per a trobar solucions basades en models reeixits implementats en altres països però també en l'opinió dels experts.


Quart triomf consecutiu de l'Igualada i tercer del Lleida\nHOQUEI PATINS - OK LLIGA\nD. R. JOVER BARCELONA 05/11/2012 00:00\n260x366 Quart triomf consecutiu de l'Igualada i tercer del Lleida Quart triomf consecutiu de l'Igualada i tercer del Lleida\nNo hi ha gaires canvis a l'OK Lliga després de la sisena jornada. El Liceo de la Corunya segueix liderant la competició amb 18 punts, mentre que el Barça ja és segon amb 15. El Vic, invicte, és tercer amb 14.\nEl més destacat de la jornada ha estat el primer triomf a la història de la categoria del Fergo Sant Feliu, que va superar per 3-1 l'Alcoi, i també el tercer triomf consecutiu d'un altre benvingut a la categoria, l'ICG Software Lleida, que va superar el Lloret per 8-6 en un partit elèctric.\nTot i això, també cal destacar el paper de l'Igualada. El conjunt de l'Anoia va superar el Calafell Tot l'Any per 5-3 i va aconseguir el quart triomf consecutiu de la temporada. Les dues derrotes en els dos primers partits semblen oblidades pels de Les Comes.


Connexions beethik: entrevista a Begoña Román | beethik\nConnexions beethik: entrevista a Begoña Román\nPublicat el 2018-09-01 per beethik\nBegoña Román és doctora en filosofia i professora a la Facultat de Filosofia de la Universitat de Barcelona. És presidenta del Comitè d’Ètica de Serveis Socials de Catalunya, membre del Comitè de bioètica de Catalunya i està especialitzada en ètica aplicada al mon de les organitzacions.\nAnalitzaré les paraules que composen aquesta expressió:\nL’ètica és una actitud crítica, reflexiva, que des de certa distància de la realitat té un veritable desig de transformar-la i millorar-la.\nLa responsabilitat és “fer-se’n càrrec” d’una dimensió de quelcom important per a la vida i que, com la vida mateixa, s’ha de cuidar, és fràgil i vulnerable. Per tant, responsabilitat és “tenir cura de”.\nI radical és anar-hi a les arrels, als fonaments.\nQuan ho juntes tot, estem parlant d’una ètica que, en l’àmbit de les organitzacions, té cura i es fa càrrec d’una missió, d’un encàrrec, que tard o d’hora ens porta a la sostenibilitat. I que ho fa anant a les bases, a les arrels, no quedant-se en la superfície.\nL’expressió és molt important perquè si separes aquestes paraules i no fas aquest link de l’ètica de la responsabilitat radical, et pots quedar amb que l’ètica és una qüestió de bona voluntat. I no és així, es tracta d’una qüestió de tenir cura del que és aliè a tu i és fràgil (com les persones de l’organització), sense quedar-te a la superfície, a les modes, i anant als fonaments.\n2. La transparència és una de les bases del comportament ètic en la governança de les organitzacions. Però, s’està aplicant bé? N’hi ha prou amb les webs de transparència? Quins serien els nous reptes a assolir en aquest àmbit?\nSempre que es produeix un auge d’un concepte i d’unes polítiques lligades a aquest concepte, com passa ara amb la transparència, es pot fer una lectura positiva o una negativa.\nLa lectura positiva, que és la més important, és que en una societat democràtica i en crisi necessitem exigir que els que tenen més poder transparentin, facin visible, tot el que fan. Perquè no és possible la democràcia sense informació i la informació ha de ser clara, veraç i d’accés transparent.\nPer tant, la transparència permet satisfer un dret democràtic a la informació i un control del poder.\nPerò, si a més a més, es junta amb que la transparència ve a suplir una manca claríssima de deferència a l’usuari, al client, al ciutadà, perquè venim d’una tradició obscurantista, de portes tancades, de claustres, doncs benvinguda aquesta legislació que exigeix, fins i tot penalment si no compleixes, transparència.\nPerò la part negativa té a veure amb que demanem transparència perquè no ens fiem els uns dels altres. Quan tu tens un clima de confiança, quan no tens la sensació de que t’estan enganyant, no cal que m’ho estiguis mostrant tot. Aquesta excessiva exigència pot atemptar contra l’àmbit de la intimitat, de l’estratègia, de la cautela, de la prudència, i acabar en una societat de “gran hermano” on tot és visible i, per tant, contrari a una societat de confiança, o sigui, una societat pornogràfica, sense intimitat i sense pudor.\nLa transparència no és la finalitat. Però ha vingut en un moment en que brillava per la seva absència i hem de trobar el punt d’equilibri entre què és d’interès públic, i s’ha de transparentar, i què no ho és. Hem de pensar que també podem generar situacions d’alarma social per manca de cautela, o per “infoxicació”.\nPer tant, benvinguda sigui la transparència, perquè venim d’un moment en que no hi havia dret a la informació, però vigilem amb la pornografia de transparentar-ho tot.\n3. En l’àmbit dels serveis socials cada vegada estan més institucionalitzats el que s’anomena “espais de reflexió ètica”. Ens pots explicar què són, si es viable extrapolar aquesta iniciativa al mon empresarial y què valor aportaria?\nEls ERESS (Espais de Reflexió Ètica en Serveis Socials) institucionalitzen unes hores cada cert temps on es garanteix un espai on la gent està alliberada per anar allà a pensar, a reflexionar, des de la perspectiva ètica en les problemàtiques que tenen en aquella organització. En Serveis Socials era molt important fer-ho perquè es prenen decisions sobre la vida de les persones, decisions molt complicades que no es poden prendre només des de la mirada de l’ètica personal i professional de qui pren la decisió. Com són decisions molt complexes és bo que hi hagin òrgans col·legiats consultius en els què la deliberació estigui garantida per a gestionar el risc i la complexitat.\nAixò no és res nou, es va copiar dels comitès d’ètica assistencial dels hospitals. Però es va considerar que no podia ser una cosa allunyada de la praxi diària, de la trinxera. I per això es va fer una cosa molt més petita, més oberta, amb una formació garantida i unes pautes que assegurin la deliberació.\nI aquest concepte és aplicable a les empreses, i a les escoles i a qualsevol tipus d’organització. Perquè pensar sempre va bé i pensar col·legiadament i pluralment és la millor manera de fer-ho.\nEl major handicap al món empresarial que ha fet que, malgrat l’ètica aplicada a l’empresa sigui tant antiga com la bioètica i més antiga fins i tot que l’ètica als Serveis Socials, és la cultura empresarial convencional, és a dir, aquella que pensa només en el rendiment econòmic, sense assumir que l’ètica és una manera de concebre l’economia i de fer negocis. Per això, no qualla l’ètica en una manera de fer empresa molt tancada a les iniciatives que posin en perill la seva estructura rígida, jeràrquica, obscurantista i on es veu l’ètica com un apèndix, gens nuclear.\n4. Necessitem líders [radicalment] responsables amb noves capacitats o competències si volem que l’ètica estigui present des de l’arrel de les nostres organitzacions? En cas afirmatiu, què els hauria de diferenciar?\nEl líder [radicalment] responsable cuida molt a la seva gent però no la tracta com a “seva”; sinó que incentiva una confiança sense aduladors. I dic que no és seva perquè es dedicarà a gent que sap que té una gran capacitat crítica. Fa veritablement lideratge: promou gent i projectes comuns.\nÉs una persona molt treballada personalment i amb la convicció profunda de voler fer una empresa d’una determinada manera i no la vol fer sol. És una persona amb autoconeixement, una persona espiritual que creu en bones causes fins i tot a nivell dels negocis.\nÉs una persona disposada a deixar lloc als altres, a marxar quan consideri que hi ha una altra persona que pot assumir millor les seves responsabilitats. És una persona que fa cantera.\nI no sabrà mai que ell és un líder, ho anirà descobrint poc a poc quan vegi la seva capacitat d’incidència. Anirà contínuament provant la seva capacitat de lideratge. És una persona humil i bondadosa. I això es veu i aprecia.\nNo és un perfil molt habitual, perquè al món dels negocis cal astúcia i l’astúcia i la bondat a vegades no casen bé. Necessitem persones que tinguin aquestes característiques i que facin empresa.\n5. Si et proposen escriure un llibre amb el títol “Ètica, estètica, cosmètica i empresa”, quina seria la tesi que defensaries en el llibre?\nQue l’empresa ha de ser un lloc on estar-hi a gust perquè es l’única possibilitat d’oferir un producte o servei que tingui futur i present.\nL’estètica (entesa com el que té a veure amb la sensibilitat, no només amb la cosmètica) és molt important, que la gent es trobi bé. Pots enganyar a la gent un temps, però si no hi ha solidesa, si no hi ha fonaments, autenticitat, això durarà poc. I aquí és on entra l’ètica.\nL’ètica i l’estètica són dues cares inseparables de la mateixa moneda. L’ètica sense estètica no sé sosté, perquè s’ha de tenir cura de les afectivitats. I l’estètica sense l’ètica pot arribar-hi a ser esnob.\nEls negocis s’havien oblidat d’aquestes dues cares de tota activitat humana i, en canvi, moltes vegades es cenyeixen a la cosmètica, que és simulacre i dissimular, sense sensibilitat i sense ètica.\nComplexitat. Davant d’una qüestió científica, on dos i dos són quatre, és una qüestió que pot ser complicada, però té una resposta. La complexitat de l’ètica té a veure amb que no hi ha una resposta bona a priori, poden haver-hi moltes. No es pot simplificar la resposta, perquè són temes molt complexos.\nDiàleg. Significa logos “a través de”, perquè ningú té el monopoli de la racionalitat i si algú el té, t’has de preocupar.\nPal·liatiu. Crec que en els temps actuals l’ètica no ha d’anar a buscar la plena felicitat ni la maximització d’òptims, sinó a reduir danys, a pal·liar danys. No oprimeixis a la gent, no l’alienis, perquè venim d’aquí; som éssers vulnerables i necessitem cuidar-nos.


Assemblea General AEC 1/12/2016 | Associació Empresaris Cardona\nAssemblea General AEC 1/12/2016\nPosted by Associació d'Empresaris de Cardona 7 Desembre 2016\nAssociació d’Empresaris de Cardona\nDESENVOLUPAMENT DE L’ASSEMBLEA 2016\nL’assemblea té lloc a la sala del Restaurant la Premsa a les 20:00 del 1-des-2016\nJoan Garriga, Eli i Ramon (Hotel Bremon), Xavi Jané (Aira), Albert Roselló (Pintures Roselló), Xavi Barrera (Biofar),Jesús Ratera (Caberset), Toni Gener(Cafès Gener), Damià Foraster, Josep (Elèctrica de Guixés), Josep Munt (Gestió d’obres i serveis), Artur Boix (Gestoria Alfic), Jordi Molner (Impremta Jordi), Josep Manel Garcia (Instal·lacions Garmi), Josep Badia i Josep Badia (Cal Llarg), Jaume Muñoz (Viatges Vila ducal), Josep Canals (Vins i Caves Piteus), Josep M. (Torre d’en Bofill), Ramon Vilajosana (Pinallet), Abel Cots (Cots Codina), Jordi Espelt (Escorces Espelt), Montse Vilalta (Estació de Servei Vilalta), Maria Pedrosa (Mainada), Rafael Clusellas (Innover), M. Àngels Simón (Assegurances Simón), Josep Tristany (Ingenia).\nEl President de l’Associació, Ramon Vilajosana, dóna la benvinguda a tots els assistents i els agraeix l’assistència. Explica que totes les assemblees són especials però aquesta ho és especialment per que durant l’acte d’avui es farà una renovació important de la Junta de l’associació. En no optar a seguir en el càrrec dóna les gràcies pel suport rebut pels membres de la Junta (especialment a Artur Boix i Jesús Ratera per la llarga trajectòria en l’AEC, des dels seus inicis a l’any 1991) així com per tots els socis durant el seu mandat i desitja que la nova Junta pugui treballar amb l’harmonia que hi ha hagut tots aquest anys.\nSeguidament dóna pas al següent punt de l’ordre del dia que és la lectura i aprovació de l’acta de l’Assemblea 2015. Tot seguit l’Artur Boix llegeix l’acta i els assistents la donen per aprovada per unanimitat.\nA continuació en Ramon Vilajosana exposa les accions fetes durant el 2016 (s’adjunta presentació).\nTot seguit l’Artur explica el balanç i el compte de resultats, que s’aproven per unanimitat.\nEn el punt de l’ordre del dia en que es proposen accions per fer l’any 2017, en Ramon Vilajosana creu que la junta sortint no pot fer aquesta tasca i que serà la nova junta qui faci una proposició ajustada al seu tarannà. (trobareu el pressupost en el power point de les accions fetes 2016)\nEl President comenta que no obstant no haver-hi un Pla d’activitats aprovat posa a consideració de l’Assemblea un pressupost per al 2017 en la mateixa línia del darrer any. Si la nova Junta creu oportú de canviar-lo substancialment caldrà proposar-ne un de nou en assemblea extraordinària.\nEn el següent punt de l’ordre del dia, el President explica que després d’haver-se obert el període de candidatures per formar part de la Junta Directiva, s’han rebut les següents: Xavi Jané (Aira), Josep Garcia (Elèctrica de Guixés), Javier Martin (Vilar Rural), Josep Munt (Gestió d’obres i serveis), Jordi Espelt (Escorces Espelt), M. Àngels Rial (Semen Cardona), Josep Manel (Instal·lacions Garmi), Albert Roselló (Pintures Roselló), Abel Cots (Cots Codina), Josep Tristany (Ingenia). Tots queden nomenats membres de la Junta Directiva i en el termini de 15 dies caldrà que es reuneixin per tal de decidir els càrrecs de President, Secretari i Tresorer.\nEl President felicita a la nova Junta Directiva i els anima a fer més gran l’associació.\nEn el punt de l’ordre del dia de l’elecció de les empreses candidates als premis Eloi de Navel, es queda que s’enviarà la llista del socis a tots els socis perquè votin fins a 5 candidats cadascú, la setmana que ve.\nSeguidament es dóna pas a la Glòria Domínguez, directora de l’Agència i la Laura Ibànyez tècnica d’empresa. En aquests moment ens acompanyen també l’Alcalde de Cardona Ferran Estruch, Alcalde de Solsona David Rodriguez, Josep Tristany i Lluís Xavier, regidors de promoció econòmica dels seus respectius Ajuntaments i representants de l’Associació d’Empresaris pel Solsonès. La Glòria i la Laura ens expliquen les accions que ha fet l’Agència en el 2016 i també les accions que estan previstes per al 2017, la Laura fa una crida a tots els empresaris per anar-los a conèixer i diu que en el transcurs del sopar els contactarà per agendar-ne les visites.\nRamon Vilajosana dóna per acabada l’assemblea i dóna les gràcies a tots els assistents per la seva assistència.\nI no havent-hi més assumptes a tractar, s’aixeca la sessió, de la qual com a secretària estenc la present acta.\nArtur Boix Ramon Vilajosana\n← Ferreteria el Barato i Vidmar són els premiats en la IV edició dels premis Eloi de Navel\nPinallet i Udurae Teatre, són els premiats en la V edició dels premis Eloi de Navel. →


Les intoxicacions per alcohol tornen als nivells prepandèmia | betevé\nEls dos darrers cap de setmana el SEM ha atès a Catalunya les mateixes persones per intoxicació que el maig del 2019\ndimarts, 18 de maig del 2021, a les 22.51\nLa fi de l’estat d’alarma des del 9 de maig i, per tant, la fi del toc de queda, ha fet que les festes i aglomeracions a l’espai públic siguin una constant les nits del cap de setmana. Més enllà de les xifres de la Guàrdia Urbana —durant les tres nits del darrer cap se setmana s’han desallotjat 17.339 persones a Barcelona—, l’eufòria d’aquestes celebracions també ha impactat en els serveis sanitaris perquè les intoxicacions per consums d’alcohol han tornat als nivells prepandèmia. Segons ha avançat el diari ‘Ara’ i ha confirmat betevé, el Servei d’Emergències Sanitàries (SEM) ha atès 523 persones en els dos últims caps de setmana a Catalunya.\nConcretament, aquest cap de setmana (del 15 al 16 de maig) el SEM va atendre 304 persones per intoxicacions etíliques i drogues, de les quals 215 van ser traslladades a l’hospital. El cap de setmana anterior (8 i 9 de maig) els registres van ser similars: 219 intoxicacions i 155 trasllats a l’hospital.\nSi aquestes dades es comparen amb els registres de l’època prepandèmia, per exemple un cap de setmana del maig de 2019, els incidents són molt similars. El 4 i 5 de maig del 2019 es van produir 248 intoxicacions i 191 trasllats.\nControvèrsia per les botellades a l’espai públic\nLes botellades i festes a la via pública han generat força controvèrsia. Els veïns de les zones afectades, com la Barceloneta, han demanat que es tanquin les platges. Una opció que des de l’Ajuntament, el primer tinent d’alcalde, Jaume Collboni, ha descartat. En canvi, des del consistori demanen que la reobertura de l’oci nocturn.\nUna petició que també fa el sector que critica que Barcelona s’ha convertit en el “botellòdrom” més gran d’Europa. Des de FECASARM han demanat aquest dimarts que es reactivi l’oci nocturn a l’aire lliure.\n— begudes alcohòliques — drogues — SEM


Conductàlia Berga dóna un missatge molt clar: la seguretat viària depèn de cada un de nosaltres\n400 joves de 7 centres educatius de la comarca han assistit a aquesta jornada de seguretat viària organitzada per Montepio de Conductors.S’ha comptat amb la intervenció de professionals mèdics, d’emergències, policials i de víctimes d’accident de trànsit.\nConductàlia Berga dóna un missatge molt clar: la seguretat viària depèn de cada un de nosaltres.Foto: Montepio\nEl Teatre Municipal de Berga ple de joves de 7 instituts de la comarca; 8 ponents amb històries sobre seguretat viària; aplaudiments, silenci i algunes llàgrimes; i un missatge molt clar: la seguretat als carrers i carreteres passa per la responsabilitat de cada un de nosaltres. Així ha estat la quarta edició de Conductàlia Berga , organitzada per Montepio de Conductors, amb la finalitat de conscienciar els joves sobre els riscos com a conductors, vianants o ocupants de vehicles.\nAmb la participació i col·laboració del Servei Català de Trànsit, Policia Local de Berga, Bombers, Mossos d’Esquadra, SEM (Sistema d’Emergències Mèdiques), l’Institut de Medicina Legal i Ciències Forenses de Catalunya, l’Institut Guttman, Stop Accidents, i l’Ajuntament de Berga, Conductàlia Berga ha tornat a ser punt de trobada de cossos d’emergències i seguretat i víctimes d’accident que han volgut explicar als joves les seves experiències per fer-los reflexionar, sota el lema “Visió zero, zero víctimes de trànsit”.\nL’acte ha començat amb una simulació d’un accident de trànsit i l’actuació dels diversos cossos mèdics i d’emergències per atendre la situació. Seguidament han donat la benvinguda el president del Montepio, Llorenç Juanola, i l’alcaldessa de Berga, Montserrat Venturós. Juanola ha explicat que “no volem més accidents a la carretera, no volem més vides tallades, ni famílies destrossades, no volem ferits ni cap víctima mortal… I que això sigui possible depèn, en gran part, de cada un de nosaltres.\nConductàlia vol despertar la reflexió però també vol arribar al cor”. Per la seva banda, Venturós ha assegurat que “d’aquí no sortirà ningú indiferent. Les víctimes no són xifres, són persones”.\nDesprés ha començat el torn dels ponents que han explicat les seves experiències: un amic que van atropellar per no passar pel pas de vianants, un infermer del SEM que en arribar a un accident va reconèixer la seva pròpia família entre les víctimes, la difícil situació d’un policia quan ha d’avisar els familiars dels accidentats, la situació personal d’un jove tetraplègic a causa d’un accident o el testimoni d’una persona que va perdre marit, filla i sogres. Les dades i els missatges han estat clars: els cascos o els cinturons poden salvar vides, els mòbils o la velocitat poden matar, un 40% de les autòpsies en víctimes d’accident de trànsit revelen restes d’alcohol o altres substàncies tòxiques, i la responsabilitat de prendre la decisió més encertada en cada moment i de mantenir-nos alerta depèn de cada un de nosaltres.\nHa clos l’acte la directora del Servei Català de Trànsit, Eugènia Domènech, que s’ha dirigit als joves assistents dient-los que “sou molt afortunats, perquè teniu tota la vida per davant per fer allò que vulgueu, però heu de protegir i defensar la vida. Hem de moure’ns tenint en compte que hi ha un risc i que el factor fonamental de seguretat sou vosaltres”.


Novetats del règim fiscal dels establiments permanents a l’estranger | Blog Fiscal UOC\nNovetats del règim fiscal dels establiments permanents a l’estranger\ntags: establiment permanent, Impuesto sobre Sociedades\nL’article 1. segon. apartats dos, cinc i divuit de la Llei 16/2013, de 29 d’octubre, de fiscalitat mediambiental va introduir canvis en la tributació de les rendes obtingudes mitjançant establiments permanents. Aquests canvis suposen que:\nFins a 2012\nFins a 2012, quan una empresa espanyola disposava d’un establiment permanent en un país estranger li eren aplicables les següents regles en l’Impost de societats:\nEn primer lloc, si aquest establiment havia obtingut beneficis durant l’exercici, atès que aquests ja tributaven en aquest país, l’empresa no havia de tornar a tributar per ells a Espanya. (Els beneficis estaven exempts i l’empresa havia de computar un ajust extra comptable negatiu igual a la quantia dels resultats obtinguts).\nEn canvi, si l’establiment permanent obtenia pèrdues, la seva empresa les podia computar al costat de la resta de beneficis de l’exercici i reduir així la seva tributació global.\nLa regla anterior només tenia un límit, quan un establiment permanent havia obtingut pèrdues en anys anterior, si després obtenia guanys, aquests només quedaven exempts per la part que superés les pèrdues dels anys anteriors.\nPer exemple, si el seu establiment permanent havia obtingut unes pèrdues de 120.000 euros al 2011 i al 2012 obtenia uns guanys de 200.000:\nResultat establiment permanent (1) -120.000 +200.000\nAjust extra comptable empresa +120.000 -120.000\nGuany que tributa 0 80.000\n1. El benefici o les pèrdues de l’establiment ha d’integrar-se en la comptabilitat de l’empresa, augmentant o disminuint el seu resultat comptable global.\nCanvis a partir de 2013\nDoncs bé, a partir de 2013, la normativa ha canviat i si un establiment permanent incorre en pèrdues, aquestes ja no són deduïbles.Així doncs, a partir d’ara tant si un establiment obté beneficis, com si obté pèrdues caldrà computar un ajust extra comptable negatiu o positiu, respectivament, per tota la seva quantia.\nNo obstant això, aquesta limitació a l’hora de deduir-se les pèrdues no és indefinida. L’empresa propietària de l’establiment permanent podrà deduir-se les pèrdues en el futur, quan transmeti l’establiment permanent o cesi l’activitat d’aquest. (En aquest moment podrà computar un ajust negatiu igual a totes les pèrdues que s’hagin generat a partir de 2013 i que no hagin resultat deduïbles).\nAmb pèrdues i després beneficis\nArrel d’aquest canvi, pot ocórrer que l’establiment permanent hagi tingut pèrdues en 2013 i en exercicis anteriors i que d’aquí uns anys comenci a obtenir beneficis. En aquest cas, el beneficis obtinguts no estaran exempts fins que no superin les pèrdues obtingudes fins a 2012.\nUna empresa va obtenir mitjançant un establiment permanent unes pèrdues de 120.000 euros en 2012 i de 50.000 euros en 2013. Si el 2014 l’establiment permanent obté uns beneficis de 90.000 euros i en 2015 de 300.000 euros, el resultat seria:\nConcepte 2014 2015\nResultat establiment (1) 90.000 300.000\nAjust extra comptable empresa 0 -270.000\nBeneficis que tributen (1) 90.000 30.000\n1. Per tant, ja no queden exempts 120.000 euros de beneficis, que corresponen a les pèrdues obtingudes fins a 2012.\n← ¿Cómo demostrar cuál es la vivienda habitual?\nNova revista electrònica dels Estudis d’Economia i Empresa: Oikonomics →


Donatiu d'El Cim a Càritas Montcada - La Veu - Societat\nDonatiu d'El Cim a Càritas Montcada\nRepresentants de Càritas Montcada i El Cim en el moment de l'entrega del donatiu.\nL'acte d'entrega es va aquest dimarts al banc d'aliments del Pla d'en Coll\nEl Cim va lliurar aquest dimarts a Càritas Montcada un xec de 510 euros, recollits en el marc de la caminada solidària que va organitzar durant els mesos de maig i juliol en substitució de la Marxa a peu a Montserrat que, per segon any consecutiu, no s’ha pogut realitzar a causa de la pandèmia. L’acte va tenir lloc al banc d’aliments del Pla d’en Coll, amb l’assistència de representants d’ambdues entitats, així com del rector de la parròquia de Santa Engràcia, Joan Ferrero.\n“Estem contents perquè el balanç ha estat molt positiu. Era la primera vegada que hem proposat aquesta sortida i ha funcionat força bé. Hi ha participat una quarentena de persones”, ha indicat el president d’el Cim, Gaietà Sarrà. Per la seva banda, el mossèn va agrair al Centre Excursionista la seva donació, posant de relleu que “Càritas Montcada ha sobreviscut aquesta pandèmia gràcies a iniciatives com aquestes”.\nEl Cim va proposar dos circuits, de 12 i 15 km, per la serralada de Marina, per fer en solitari o bé en grups de convivència, entre el 15 d’abril i el 30 de juny. El preu de la inscripció era de 10 euros, la meitat de la qual s’ha destinat a Càritas Montcada per a la compra d’aliments. “És el nostre granet de sorra per ajudar les famílies que pitjor ho estan passant durant aquesta crisi”, va comentar Sarrà.


El capità del Barça veu "impossible" arribar a l'Eurocopa, assegura que tornarà aviat i explica que ara la lesió, a diferència de l'any passat, "està clara" i convenia "fer neteja"\nNATALIA ARROYO Barcelona 09/05/2012 12:22\n260x366 Carles Puyol en roda de premsa / ALBERT GEA / REUTERS Carles Puyol en roda de premsa / ALBERT GEA / REUTERS\nCarles Puyol ha parlat un dia després de saber-se que haurà de passar per quiròfan. El capità assegura que està "animat" i que només pensa en recuperar-se aviat. "Estic bé. Són coses que passen al món del futbol. Arriba en un mal moment, però tinc ganes d'operar-me i començar ja la recuperació. Ja veurem què passa". Puyol creu que encara li queden temporades malgrat que molts el vulguin retirar.\nEl blaugrana veu "complicat" arribar a l'Eurocopa, fins i tot "impossible". "Hi haurà altres jugadors que estaran millor que jo i allà han d'anar els que estiguin millor". De tota manera, el capità creu que la valoració l'han de fer els metges. Puyol també es perdrà la final de Copa, una final que l'engrescava molt. "Totes les lesions són inoportunes. No cal donar-hi més voltes, és el que ha passat. Dissabte m'operen i diumenge ja començaré la recuperació. És l'únic que vull pensar".\nPuyol ha reconegut que no ha decidit encara si deixarà la selecció, com publicaven alguns mitjans avui, i ha avisat: "Jo em retiraré al camp, no al quiròfan". "Em feia molta il·lusió jugar el meu partit número 100 amb la selecció i jugar a l'Eurocopa", ha comentat, mantenint la porta oberta a poder celebrar el seu centenari com a internacional en el futur. Puyol vol deixar la decisió per quan estigui bé i ho pugui parlar amb els tècnics. "La meva prioritat és recuperar-me bé. No dic ni que la deixo ni que no. A Espanya hi ha molts bons centrals i aposto a que 'la roja' guanyarà. Quan em recuperi, ja ho valorarem".\n"A diferència de l'any passat, en què vaig estar tres mesos sense saber ben bé què fer, ara amb els metges hem vist clar que cal operar i fer una artroscòpia de neteja", ha comentat Puyol, que ha comparat la seva lesió amb "una revisió del cotxe". "L'any passat ho vaig passar molt malament, ho veia tot negre perquè no trobàvem el diagnòstic. Aquest any no, estic tranquil perquè està tot molt clar què tenia i què calia fer".\n"No sé si aprendré mai a dosificar-me –ha reconegut el capità del Barça, al final–. Tinc una forma de jugar i d'entrenar. Sí que em diuen que hauria de fer-ho, però em costa molt".\nCarles Puyol serà operat dissabte i es perdrà el que resta de temporada amb el Barça\nCasillas: "La baixa de Puyol és delicada dins i fora del camp, uneix molt el grup"


La Fundació Barça alerta de l'increment del 'cyberbullying' durant aquest període de confinament\nAvui, Dia Internacional de la Lluita contra el Bullying, la Fundació alerta d’aquesta greu situació i posa a disposició de pares, mares i educadors els seus recursos i consells\nLa Fundació Barça alerta que la situació de confinament pot provocar un increment del cyberbullying entre els infants, ja que es donen diverses situacions entre les quals destaca un augment del nombre d’hores de connectivitat o d’ús de dispositius tecnològics. D’altra banda, l’única forma de connexió que tenen els infants amb els altres (amics) és a través d’Internet i les xarxes (fins i tot per a les tasques escolars).\nCal tenir present que anteriorment ja hi estava havent conductes de bullying abans del confinament. Ara poden perpetuar-se en el temps i convertir-se en cyberbullying. Cal recordar que les xifres de l’estudi que va realitzar la Fundació Barça sobre el bullying a les escoles de primària de Catalunya, ja indicava que un 30% dels infants patien assetjament. És molt probable que aquests infants el continuïn patint, a través de les xarxes.\nDurant l’etapa de creixement i de canvi en els infants, i de manera agreujada pel confinament, poden emergir les dificultats en la gestió de les emocions, com la ràbia o la frustració, i canalitzar-se erròniament a través d’aquesta forma de violència. A la vegada, el confinament ha abocat els infants a un escenari digital nou sense que ells/es ni les famílies tinguem les competències digitals per evitar riscos.\nA més, qualsevol canvi de conducta o d’humor pot confondre’s per l’entorn familiar, i atribuir-se a la situació de confinament, quan, en realitat, poden estar vivint situacions de victimització. Tal com asseveren diverses organitzacions, entre les quals destaca les Nacions Unides o la Fundació ANAR (entre d’altres), ara és molt important parar atenció a diferents formes de violència, i corroboren que hi ha un augment de consultes i denúncies per aquestes diferents formes de violència. En els darrers informes, aquestes entitats assenyalaven que les consultes, durant aquest període, han augmentat entre un 20-25%.\nEl ‘cyberbullying’ té més impacte\nEl dany del cyberbullying sobre la víctima és més notori que el bullying, ja que la repercussió que pot tenir qualsevol contingut és sempre molt més alta, amb un volum d’espectadors gairebé infinit. Així mateix, és més difícil de detectar, perquè és probable que els agressors amaguin la seva identitat i, a més, el contingut és guarda, i perdura en el temps... queda una petjada digital. Un contingut pot ser reproduït de nou amb el temps, i que l’infant torni a ser victimitzat.\nD’altra banda, les persones, en el món virtual, tenen comportaments que difereixen del presencial, com atrevir-se a tenir un altre tipus de conductes, inapropiades en alguns casos, o pensar que el que enviem o escrivim fa menys mal que el que es fa cara a cara. O el fet que afegim, com a amics/gues, qualsevol persona, sense saber qui hi ha al darrere.\nQuè fa la Fundació durant aquest període de confinament?\nEn resposta a aquesta situació la Fundació Barça vol fer una sèrie de recomanacions tant a les famílies com a mestres i docents i entrenadors i tècnics esportius.\nPer a les famílies: la Fundació Barça, conscient de la responsabilitat que té i fent ús del gran altaveu social que representa, vol, com també estan fent altres organitzacions, donar una alerta i recomanar que cal parar més atenció a l’ús de les pantalles.\na) En aquest sentit s’estan compartint consells i recomanacions de bon ús i de prevenció del cyberbullying, que es poden consultar a les xarxes i al web de la Fundació Barça. Aquests consells formen part dels recursos del programa de prevenció de bullying i cyberbullying adreçat a docents de primària a Catalunya i que ara es posen a l’abast de tota la ciutadania, i, especialment, de les famílies. (enllaç al microlloc web consells https://fundacio.fcbarcelona.cat/seguretat-online-contra-ciberbullying)\nb) Per a mestres de primària: ja està en marxa la campanya d’inscripció del programa de prevenció de bullying i cyberbullying per a escoles de primària, a Catalunya, per al curs 2020-21.\nc) Per a docents de secundària: compten amb un recurs audiovisual anomenat “Entra en joc” que anirà acompanyat d’una guia didàctica.\nd) Per a entrenadors i tècnics esportius: es fan formacions en línia en què se’ls dona eines i estratègies per detectar el fenomen i diferenciar-lo d’altres formes de violència puntual.\n“Des de la Fundació del Barça estem treballant cada dia per ajudar en aquesta difícil situació que estem vivint. La problemàtica del bullying, en la qual treballa la Fundació Barça des de fa més de tres anys, ens preocupa especialment per l’increment del cyberbullying durant aquests dies; per això volem aprofitar el dia internacional de la lluita contra l’assetjament escolar per alertar sobre aquesta situació que afecta els infants”.\n“Durant aquest període, els infants que poden patir cyberbullying poden tenir més dificultats a l’hora d’explicar-ho per por que els pares o mares els treguin el mòbil, el que els desconnectaria de la resta de l’entorn. Per tant, es recomana que no se’ls ha de desconnectar, però, d’altra banda, és una etapa que cal aprofitar per dialogar més amb ells/es i estar més atents. Aquest confinament ha abocat els infants a un escenari nou sense que ells/es ni les seves famílies tinguin assegurades les competències digitals per acompanyar-los.


Opinió del PSOE sobre el ple del 26 d'octubre del 2009\nTal com contempla el Reglament de mitjans de comunicació aprovat el passat any, els grups polítics municipals tenen dret a publicar en la web municipal un article d'opinió sobre cada ple que es realitze. Este és el text enviat pel Partit Socialista Obrer Espanyol, titulat “Baixar impostos és possible”.\nEl passat ple corresponent al mes d'Octubre, es van adoptar una sèrie d'acords que ajudaran a suavitzar l'any 2010, pagant menys, i amb la possibilitat de pagar de manera fraccionada els impostos, per a poder suportar la crisi general un poc millor.\nEn primer lloc, destacar l'aprovació de la rebaixa del tipus impositiu de l'IBI, del 0'62 al 0'56. Esta rebaixa significa per a cada u de nosaltres, que l'any 2010 un 70% pagarem aproximadament el mateix que en 2009, ja que el nou equip de Govern amb esta baixada de 6 centèsimes del tipus impositiu, que és potestat municipal, absorbix la pujada del 10% anual de la base imposable, que va entrar en vigor en 2008 i que finalitzarà en el 2018 en base a la revisió cadastral sol·licitada en 2005.\nL'actitud del PP va ser patètica, a més de ridícula, perquè va tractar de sorprendre a l'equip de govern presentant una proposta en l'últim moment per a intentar quedar bé amb els ciutadans, demanant que el tipo se bajara al 0'54 sense cap argumentació, buscant l'oportunisme i la demagògia. Però els veïns ens preguntem:\nSr. Sanchis, Srs. del PP, si en 2008 EU i PSOE van proposar baixar per a 2009 el tipo del 0'62 al 0'59, i vostés no ho van voler baixar, i hem pagat enguany augments exagerats, per què ens hem de creure que si governaren hagueren abaixat l'IBI enguany?, a estes altures ja no enganyen a ningú.\nA més es va modificar l'Ordenança General de Recaptació, en aspectes generals com:\na) Ampliar el termini de 6 a 12 mesos per a pagar els deutes pendents, i fins a 24 mesos per als deutes que superen els 3.000 €.\nb) Poder fraccionar tots els pagaments d'impostos, amb les característiques especifiques de cada impost.\nc) Poder fer les gestions per correu electrònic a través del Portal del Ciutadà.\nTambé es va modificar a la baixa la Plusvàlua, i la resta d'impostos es van congelar, que també suposa una baixada per efecte del IPC, i es va aprovar que els veïns que tenen domiciliat el pagament, així com els que el domicilien de nou, tindran un estalvi del 3%.\nNovament, per a no perdre una subvenció d'eliminació de barreres i d'adaptació de jocs per a minusvàlids en la Plaça de la Safor (ja es va perdre la subvenció per a l'Av. València, per la desídia i falta d'interés del PP), vam haver de fer una altra modificació de crèdit per valor de 78.500 € que és la part que li correspon a l'Ajuntament, del total de 500.000 € que suposa la inversió.\nFinalment, ressaltar la modificació de crèdit de 230.000 € per a poder solucionar un gran problema que és donar eixida a l'aigua que s'acumula enfront del Quarter de la Guàrdia Civil quan plou, i que "gràcies" que amb les obres del tercer carril de l'autovia havien mig tapat la séquia actual, el Ministeri permet fer un nou desaigüe de més diàmetre, amb la qual cosa es millorarà l'eixida d'aigües pluvials i no s'haurà de desviar el trànsit quan ploga, hem de dir que esta era una obra que tots els governs municipals anteriors hem sol·licitat i fins ara no ho havíem aconseguit.\nDe tot açò es desprén que SÍ que hi ha altres formes de governar, que és possible donar solucions als problemes que afecten directament els ciutadans, i a més ambuna racionalització del gasto que permet abaixar els impostos, sobretot en temps difícils per a tots.\nCom vam prometre, treballem de valent i continuarem així.


La Cortina de Fum: Laporta i els seus spin doctors\nLaporta i els seus spin doctors\nM'ho recordava la setmana passada una companya de facultat. Tal dia com ahir, ara fa un any, La Vanguardia obria la seva portada del suplement d'esports amb aquesta imatge: la del president del FC Barcelona, Joan Laporta, creuant el núvol de periodistes que l'envoltaven durant la jornada de votació de la moció de censura que li van plantar. Junt amb ell (cliqueu la imatge per veure-la en detall), a banda i banda del president, els seus dos principals spin doctors del moment. Ramon Pujol (amb barba), cap de Relacions Institucionals i Protocol del Barça, i Jordi Badia, llavors cap de Comunicació del club i cap del Gabinet de Presidència. L'un, el coordinador de bona part del discurs i de l'escenografia del poder que acompanya el president. L'altre, el responsable de l'estratègia (especialment de la comunicativa) just fins aquells dies d'ara fa un any clavat. Poc després Badia va saltar... com alguns directius. I Joan Oliver va desembarcar al club com a director general corporatiu, però sobretot com el gran estrateg que fins a dia d'avui assessora el president, porta amb porta amb el seu despatx a l'àrea de presidència, al Palau de Gel de can Barça.\nLaporta no va creuar aquell núvol de periodistes ni amb el seu vice-president i amic Alfons Godall. Ni amb qui llavors era el degà dels directius i vice-president primer, Albert Vicens. Ni amb Soriano, ni amb Ingla... Ni amb cap altre directiu. Ho va fer amb els seus dos principals spins. Certament curiós.\nPD: un any després... què absurd que sona el titular, oi?\nEscrit per TONI AIRA a les 00:04\nCategoria: Barça, catalanisme, comunicació, Laporta, llibres, màrqueting polític, periodisme\nA mi no em sorprèn. En Laporta es va agafar a la cadira com va poder, li va anar d'un pèl. Els resultats esportius han tapat els seus errors. Perquè el gruix de la seva Junta, els que treballaven més va optar per dimitir aleshores?\nTant de bò les eleccions de l'any que ve forcin a tots els que s'hi presentin a treballar molt pel Club.\n8 de juliol de 2009 a les 7:48\nal club no només hi treballaven els que van marxar, josep a. seria injustíssim defensar això. el mateix president ha treballat i treballa el que no està escrit pel club. i que els èxits esportius "han tapat" els seus errors?? jo diria que els seus encerts han provocat els èxits esportius. ara ningú no s'enrecorda però a "sant pep", a qui ara tothom idolatra, el va posar joan laporta (agafant-lo del filial) quan columnistes importants d'el mundo deportivo o de la vanguardia (per posar només dos exemples) el van titllar de "becari" o "d'entrenador en pràctiques". llavors criticaven laporta per aquella decisió els mateixos que ara utilitzen en guardiola per no admetre el gran encert de laporta. com sempre. com amb gairebé tot el que ha fet com a president. hi ha moltíssims que només n'agafen el negatiu i que resten importància a allò de positiu que ha aportat quan no directament ho atribueixen a un altre. i això no hi ha justificació possible per fer-ho, fòbies a banda.\n8 de juliol de 2009 a les 10:14


Jornada 20: Tots units fent fossa La República\nJornada 20: Tots units fent fossa\nSPORTING- BARÇA 0-1 Poc a res de Més Que Un Club a Gijón en un bon partit amb moltes ocasions fallades, cosa que ha despertat cert debat sobre l’equip entre […]\nRival Petit 01/02/2010\nSPORTING- BARÇA 0-1\nPoc a res de Més Que Un Club a Gijón en un bon partit amb moltes ocasions fallades, cosa que ha despertat cert debat sobre l’equip entre els analfabets de la premsa esportiva barcelonina. És en aquests moments quan un fa memòria i recorda els tres anys en blanc culminats amb la classificació per la UEFA amb què es va saldar l’últim govern nuñista al Barça. I és que si un té memòria s’estalvia algunes coses, i és menys donat a la secular pràctica catalana de l’auto-gol.\nD’altra banda, la setmana ha servit perquè a) Godall presentés la candidatura continuïsta que no atufa a submarí sandrista i b) coneguem la data de les eleccions, que seran el 13 de Juny. La data ens situa davant un escenari esfereïdor, amb mesos i mesos de pre-candidats de pinta perica i, el que és més greu, un munt de tertulians maldant per dir el que els diuen que han de dir. qui no es conforma és perquè no vol, això sí, així que sempre ens quedaran aquests set anys amb un full de serveis que hauria d’estar catalogat per a adults, versió minifaldillera.\nVALLADOLID- ALMERÍA 1-1\nMolts parlen d’Haití. Molts parlen de la fam. Molts parlen de lo de Google i la Xina. Molts parlen del Pakistan. Molts parlen d’Iraq. Molts parlen de l’Afganistán. A mí encara em queden divuit cròniques de partits del Valladolid aquesta temporada després d’aquest empat a poc, snif.\nGETAFE- RACING 0-0\nEmpat a res en un partit vibrant en que ambdós equips van jugar les seves armes com si estiguessin en una junta directiva de Reagrupament.crack. El deliri a les grades, sí.\nSEVILLA- VALENCIA 2-1\nEl Sevilla retalla distàncies amb el Blavencia amb una convincent victòria que, segons com sigui computada per la IHHS, pot tenir com a conseqüència que els andalusos recuperin la seva condició de Mehó Equipo Der Mundo.\nVILA-REAL- OSASUNA 0-2\nOsasuna guanya al Madrigal, provocant la destitució del Txingurri Valverde, en una decisió que tard o d’hora acabaran pagant els Germans de la Pampa. Els navarresos resten emoció a la seva temporada, mentre els pancatalans segueixen pagant la pèrdua de Pellegrini.\nESPAÑOL- ATHLETIC 1-0\nL’Apañó guanya l’Athletic per poc a res en un partit més dantesc que el curriculum acadèmic de Fatxi López. Pels amants de l’estadística en general i pels organismes de consum en particular, assenyalar que la meva reclamació a l’Estudiantil, on em van cobrar més de cinc euros per dues canyes esgrimint que amb el futbol pugen preus tot i el meu contraatac defensant acaloradament que una cosa és el futbol i una altra cosa l’Apañó, no va ser atesa.\nXEREZ- MALLORCA 2-1\nCiU llença la pre-campanya que els ha de retornar al poder. El Xerez, per la seva banda, aconsegueix una victòria igual d’il·lusionant contra el Mallorca de Manzano que el deixa a un munt d’anys llum de la salvació.\nAT.MADRID- MÁLAGA 0-2\nDos equips patètics i ridículs juguen 90 minuts i un dels dos guanya, mentre l’altre perd. La única diferència entre ambdós, això sí, és que un d’ells està ultra-promocionat per la premsa nacional de la nació de Madrid, que l’intenta vendre com a equip gran amb la mateixa contumàcia amb què el Grupo Godó defensa la catalanitat de l’Apañó.\nTENERIFE- ZARAGOZA 1-3\nEl Zaragoza guanya a Tenerife en un matx entre dos equips en situació més que precària i amb força opcions d’estar la propera temporada al Pou la mateixa setmana en què ERC i IC han començat a llençar-se merda els uns als altres. Sense comentaris.\nDEPORTIVO- MADRID 1-3\nEl Millor Equip de l’Univers guanya a Riazor en un gran partit en què va acusar la baixa de Cristiano, que no va jugar després que el Villarato no li tregués la injustíssima sanció per trencar el nas d’un rival poc senyorial i elegant. El més negatiu del partit van ser els dos gols de Benzema, que poden contribuïr a posar fi a la seva depressió, i un Depor que feia més pena que l’actual President de la generalitat. De fet els gallecs ni atacaven ni defensaven, i només els va faltar fer classes de català per arribar als nivells d’inanitat de Montilla. Hi va haver, emperò, coses positives: el bon partit de Guti ajudarà a que torni a les alineacions, mentre el retorn de la titularitat del Que Tira del Carro ens permet reivindicar-lo un cop més.


Santi Barril | Els nostres mestres\nSanti Barril va néixer l’any 1940 a Mollet. Actualment, està casat i té tres fills i cinc nets. Va començar a treballar als 14 anys en una empresa asseguradora. Després va entrar a treballar a la Derbi, fins que es va jubilar. Va començar a jugar al Club Bàsquet Mollet als 12 anys i va continuar jugant-hi fins als 32 anys. En la etapa d’infantil va ser campió de Catalunya.


«Èxit rotund»: La FiM Vila-seca rep més de 500 inscripcions de grups musicals\nAquest 2021 Vila-seca recupera la FiM | Cedida\nLa FiM Vila-seca rep més de 500 inscripcions de projectes musicals\nLa programació artística es donarà a conèixer a finals de març\nper Redacció 18/02/2021 10:53h\n«Èxit rotund». Així és com descriuen des de l'organització de la FiM Vila-seca, la Fira de música emergent i familiar de Vila-seca, la convocatòria d'artistes per a l'edició de represa, que se celebrarà els dies 7, 8 i 9 de maig. El passat 3 de febrer es va tancar la convocatòria per presentar projectes musicals, a la qual s'han apuntat més de 500 grups de música emergent i familiar.\n«Es confirmen les nostres hipòtesis: el talent artístic del país és inabastable i el sector necessita més que mai espais com la FiM», ha declarat el director artístic de la FiM Vila-seca, Martí Marfà. «La creativitat confinada demana poder eclosionar i tots els actors de l'escena musical hem d'estar a l'altura. La tria serà complexa, però apassionant», ha afegit.\nAra l'organització està immersa en la selecció de la programació artística de la fira, que es donarà a conèixer a finals de març, i que tindrà en compte el caràcter emergent de les propostes, la seva qualitat artística, el seu nivell d'innovació i originalitat, el seu caràcter d'estrena en el cas dels espectacles familiars i la projecció que la participació a la FiM Vila-seca pot suposar per a un projecte musical.\nUn esdeveniment amb vocació de servei al sector de la música en directe\nLa FiM es planteja com un «esdeveniment professional amb vocació de servei al sector», afirmen des de la fira. A més d'una programació àmplia, diversa i seleccionada, s'organitzaran 'showcases', activitats de 'networking' i 'matchmaking', trobades ràpides, presentacions de projectes, i mentories exprés. L'objectiu, expliquen, és dinamitzar el mercat de la música en directe, facilitar la feina dels professionals i millorar les oportunitats artístiques i comercials en els àmbits emergent i familiar.\nTambé hi haurà l'àrea PRO, una zona exclusiva del Castell de Vila-seca, un espai pensat per a la trobada i l'intercanvi distès entre professionals, amb un programa específic adreçat a responsables i participants d’iniciatives d’acompanyament artístic, suport a la creació i detecció de talent.\nDes de l'organització de la FiM Vila-seca avancen que l'esdeveniment i les activitats professionals seran majoritàriament presencials, en la mesura que la situació sanitària ho permeti, tot i que contemplen que algunes activitats siguin virtuals.\nmúsica festivals Vila-seca


100 activitats per la Festa Major de Mollet 2017 - Societat - clicama Notícies i actualitat de Mollet i el Baix Vallès\nRedacció 12:58 21/07/17\nAjuntament, entitats i colles aposten per una festa responsable i lliure d'agressions sexuals. L’actor Edu Soto serà el pregoner.\n100 activitats per festa major mollet\nFoto de família després de la presentació de la Festa Major 2017\nL'Ajuntament de Mollet, les colles de Morats i Torrats i representants de la 20a d'entitats implicades, han presentat aquest dimarts el programa de la Festa Major d'estiu 2017 que tindrà lloc entre els dies 18 i 22 d'agost. Hi ha programades més d'un centenar d'activitats, en què es reforcen les de caràcter familiar i de carrer i destaquen les activitats pròpies de les colles i el 25è aniversari dels Castellers de Mollet. En honor seu, els gots de la Festa Major seran de color verdet i també seran el Morat i Torrat d'Honor 2017. L’actor Edu Soto serà el pregoner.\nAl marge d'això, colles, entitats i Ajuntament volen que la festa sigui més responsable que mai i lliure d'agressions sexuals. En aquest sentit, al llarg de tota la festa hi haurà acciones per vetllar per una Festa Major cívica que se centrarà en el consum responsable d'alcohol i la prevenció de les agressions de caràcter sexual. Per aquest motiu, s'han fet sessions formatives per a les entitats; es passaran vídeos en format pantalla gegant en diferents moments per informar dels riscos del consum excessiu d'alcohol i s'informarà de què suposa una agressió sexual, com evitar-la i com denunciar-la. Els gots de la Festa Major, portaran amb aquest objectiu, el lema "No és No".\nEL CARTELL, OBRA DE TRES ESTUDIANTS\nEn el marc de la presentació, s'ha donat a conèixer el cartell de la Festa Major, obra de tres estudiants de Batxillerat Artístic de l'Institut Mollet: David López, Diego Valladares i Carlos Hernández. El cartell té dues versions, amb fons blanc, que representa la festa diürna, i amb fons negre, la festa nocturna.\nMÉS ACTIVITAT FAMILIAR\nLa regidora de Cultura Mercè Pérez ha explicat que enguany es dinamitzarà l'àmbit familiar i els espais de carrer, amb algunes novetats. Destaca el concert familiar amb Xiula (un espectacle que tracta els valors). Com a activitats noves, el dilluns a la nit es farà un espectacle a Prat de la Riba en un ambient més tranquil i relaxat, La glorieta, de Lisboa Zentral Cafè. Una altra novetat, a l'envelat, és l'innovador espectacle Acoblats, que barreja les havaneres de Port Bo amb les sardanes i música de cobla de la Cobla Montgrins (aquest espectacle s'emmarca en la celebració del 75è aniversari de Tradicions i Costums).\n25 ANYS DELS CASTELLERS I MOLTA MÚSICA\nUn altre aniversari sonat són els 25 anys dels Castellers de Mollet. La colla ho celebrarà amb la participació de la Colla Vella dels Xiquets de Valls.\nLes nits més joves de Festa Major tindran lloc al parc de Can Mulà, on destaquen les actuacions de Pepet i Marieta, l'Orquestra Di-Versiones, Doctor Prats i l'Orquestra Cimarrón, el Va parir Tour i, dimarts, el fi de festa amb Sinestro Total.\nCada una de les colles organitza un ampli programa ple d'activitats per a totes les edats que comencen a partir del 15 d'agost. Pel que fa als Torrats, destaca l'actuació de l'humorista En Peyu, la Invocació i el Ball del Moll Fer, el concert del grup local Pele MacLeod, el futbol embombollat i el multitudinari Torratasques, entre moltes altres activitats. Els Morats, per la seva banda, han destacat activitats noves com una passejada de gossos solidària (amb la protectora Adopta un amic), l'Europaellada, un sopar de Tapes a la fresca amb la màgia del molletà Pau Segalés, un torneig de bàsquet 3X3, a més de les activitats ja consolidades com el Tapes Tour amb Tirant lo Band o les activitats infantils.


Ensenyant 456 de 461 Propietats - PAG 38/39\nPàrking - Granada (Gran capitan) , Superfície Construïda 14m2, Urbanització.\nPis - Peligros , Superfície Construïda 75m2, 1m2, 2 Habitacions, 1 Banys, Ascensor.\nSuperfície 386 Mts\nCasa - Granada (Realejo) , Superfície Construïda 386m2, 5 Habitacions, 3 Banys, piscina.\nXalet - Dilar (Cañadas del parque) , Superfície Construïda 230m2, 730m2, 1m2, 5...\nPis - Granada (Centro) , Superfície Construïda 270m2, 5 Habitacions, 3 Banys, Ascensor, Urbanització, Tot...\nCasa - Granada (Albaycin) , Superfície Construïda 340m2, 448m2, 5 Habitacions, 3 Banys, piscina,...\n540.000 € - 7 %\nCasa - Albolote (Cortijo del aire) , Superfície Construïda 376m2, 4 Habitacions, 2 Banys.\nFinca rústega - Granada (Zaidin) , Superfície Construïda 600m2, 12000m2, 5 Habitacions, 6 Banys,...\nplaça-gar - Granada (Centro) , Superfície Construïda 13m2.\nPis - Granada (Centro) , Superfície Construïda 222m2, 5 Habitacions, 2 Banys, Ascensor.\nPis - Granada (Centro) , Superfície Construïda 220m2, 15m2, 5 Habitacions, 2 Banys, Ascensor.\nPis - Granada (Centro) , Superfície Construïda 191m2, 5m2, 5 Habitacions, 3 Banys, Ascensor.


Alkimia, la guinda del pastís de Jordi Vilà\nUN CENTRE GASTRONÒMIC DE REFERÈNCIA\nEl xef completarà al juny l'oferta de l'antiga fàbrica Moritz\nDissabte, 21/05/2016 | Actualitzat el 15/11/2016 a les 13:34 CET\nPer fi. Segur que Jordi Vilà i la seva dona, Sònia Profitós, es diran una cosa per l'estil quan obri Alkimia a l'antiga fàbrica Moritz. Serà a mitjans de juny quan es posi en marxa de nou la «guinda del pastís» que és tota l'oferta gastronòmica de l'enorme establiment de la ronda de Sant Antoni. Llavors, Vilà i els responsables de la cervesera que el van fitxar el 2011 esbufegaran amb un gest mig d'alleujament i mig d'il·lusió. Tindran, finalment, un dels centres gastronòmics més grans de tot Europa: 5.000 metres quadrats, ni més ni menys.\nPer arribar fins aquí, han passat anys i anys d'obres. L'establiment que va dissenyar l'arquitecte estrella Jean Nouvel va anar acumulant endarreriments, i per a la direcció gastronòmica es va variar de criteri: en els plans inicials figurava el fitxatge de Ferran Adrià, després va estar a punt d'entrar-hi Nandu Jubany, però les negociacions no van acabar de prosperar. Al final, Vilà va agafar les regnes de tota l'oferta d'aquest transatlàntic que ha anat creixent en diversitat i qualitat.\nLa cerveseria a peu de carrer, el flamant Bistrot de Vins, Louis 1856... i, ben aviat, Alkimia, que lluïa una estrella Michelin quan estava al carrer d'Indústria. Va tancar l'agost de l'any passat amb la intenció de reobrir al primer pis de l'edifici de la ronda de Sant Antoni al gener. Però, per variar, es van endarrerir els preparatius mig anyet més.\nDe tots els projectes que tenen lloc a l'antiga fàbrica Moritz, Alkimia és sens dubte el més esperat, el que li ha de donar el màxim caixet gastronòmic a la fàbrica Moritz. «Serà una altra història -promet el xef-. La cuina serà més ambiciosa, buscarem el millor producte perquè volem fer un salt de qualitat». Això es tradueix en el fet que la nevera serà «anecdòtica» perquè treballaran amb ingredients comprats al mateix productor i amb ells elaboraran els plats allà mateix. Hi haurà menys de 20 comensals («un microrestaurant», així ho descriu Vilà), alsquals es farà gairebé un vestit a mida gastronòmic.\nL'espai estarà presidit per una cuina a la vista «per demostrar transparència, per dir que aquí em trobaran, perquè vegin que anem de debò». La decoració va a càrrec de Chu Uroz, que té més de modista que de dissenyador d'interiors, i que havia treballat amb La Fura dels Baus i Bigas Luna, a més d'haver sigut president de ModaFAD. «Volia que fos algú que no hagués fet mai un restaurant, per no fer res que seguís les tendències».\nVilà, que fora de la fàbrica Moritz, regenta Vivanda i Velódromo, està il·lusionat amb el projecte d'Alkimia «perquè donarà sentit» a tota l'oferta de Moritz. «A l'Alkimia d'abans ens desdibuixàvem una mica per aguantar el negoci. En el d'ara podrem ser ambiciosos». El menú degustació superarà probablement els 100 euros (a l'antic Alkimia, n'hi havia de 70 i de 130, a més del de migdia, de 40).\nAlkimia completarà les propostes que amb Moritz ha anat creant a l'antiga fàbrica. L'últim, Bistrot de Vins, amb «tapes il·lustrades amb un toc de cuina gamberra en petit format», resumeix Vilà, que destaca també la carta «molt particular» de 700 vins (se'n poden prendre copes i mitges copes, i en glops de dos centilitres) i el joc que es proposa als clients, 'Endevina', amb el qual han d'endevinar els cinc vins d'altres cinc copes que els posen a la taula.\nJa funcionaven el forn, la cerveseria amb platillos diferents que tenen a veure amb el món cerveser com ara salsitxes i flammkugen, i Louis 1856, un restaurant de tipus clàssic modernitzat, amb un servei de sala senyorial i una carta amb grans peces, ideal per celebrar-hi un festí gastronòmic.


El Club Nàutic de s'Estanyol critica el Govern pel rebuig de l'ampliació «acordada» entre ells\nLa junta directiva remet una carta als seus socis en què explica que l'Executiu no els ha defensats\nLluís Planas | 17 desembre 2005\nLa junta directiva del Club Nàutic de s'Estanyol, promotora del projecte d'ampliació del port esportiu, considera que el Govern ha incomplert un acord mutu per dur endavant aquest intervenció, passant de 285 a 636 amarraments en una superfície de 40.000 metres quadrats.\nEn una carta remesa als socis, s'hi critica amb duresa «el canvi radical del Govern balear sobre la inviabilitat de l'ampliació del port, per criteris mediamenbientals». Per aquest motiu, la junta directiva explica als afiliats que no fa gaire s'acordà la suspensió de la tramitació de l'estudi d'impacte ambiental.\nLa principal crítica dirigida a l'Executiu és haver rebutjat una actuació que, segons assegura l'òrgan rector del Club Nàutic, s'havia pactat entre les dues parts. Així, recorden que la presentació aquest estiu de l'estudi en relació amb el pla de l'any 1995 es realitzà «d'acord amb les directrius del Govern».\nL'acord en qüestió es refereix al fet que el Gabinet de Jaume Matas reobrí la porta a l'ampliació de s'Estanyol amb la nova Llei de ports aprovada el juliol passat, mentre que el Club Nàutic de s'Estanyol acatava la contrària del Tribunal Suprem sobre la manca d'estudi d'impacte ambiental per al projecte de 1995, a fi de presentar-lo ara i de continuar així amb la tramitació anterior.\n«Mai no ens hauríem pensat que el Govern no tingués la 'intel·ligència' de defensar els drets d'uns ciutadans que des de l'any 1995 treballen perquè els siguin reconeguts», manifesta la junta directiva. Així, la carta adreçada als socis parla amb ironia de les «figures protectores de darrera generació» en les quals s'ha basat el rebuig de l'actuació prevista. A més, proposa que la Unió Europea recomani als responsables autonòmics declarar s'Estanyol «museu arqueològic», recordant que fou la mateixa Comissió de la UE qui amenaçà l'Executiu de retirar certes ajudes si s'executava el projecte, vertadera raó del rebuig del Govern.\nLa junta directiva del Club Nàutic de s'Estanyol, que ha assegurat que ja havia venut el 85% dels 351 nous amarraments prevists en el projecte, adverteix els socis de «reptes importants» per la manca de recursos que suposarà aquest rebuig.


La cullerada: La democràcia s'equivoca\nLa democràcia s'equivoca\nLes eleccions primàries, com les que ha celebrat el PSC aquest cap de setmana a Barcelona, són la base de la democràcia. Tots els partits haurien de fer-les. D'aquesta manera, els candidats a les eleccions no serien els imposats per l'aparell del partit o per les quotes de poder intern, sinó que serien escollits per aquells que tenen unes idees i paguen una quota, però no tenen cap interès en governar. Tindríem, sens dubte, un país molt millor.\nPerò aquestes primàries entre Hereu i Tura també ens han demostrat que la deomcràcia, a vegades, o sempre, s'equivoca. Els militants, bé, uns quants militants, perquè la participació ha estat baixa, han decidit que sigui Hereu qui representi el PSC als comicis per l'Ajuntament de Barcelona. La majoria dels que han votat ha decidit erròniament. Hereu és un líder cremat. Cremat per les decisions preses, per la crisi, per l'egolatria i per un govern socialista que sembla etern. Tura era una alternativa fresca, amb un cert prestigi, que no és barcelonina, d'acord, però això poc importa. Era l'únic revulsiu capaç de fer revifar la intenció de vot cap als socialistes.\nPerò la militància, la base del partit, la llavor de la democràcia ha parlat, i aquest cop, com molts altres, s'ha equivocat, i ha regalat l'alcaldia a Xavier Trias. No obstant, aquest fet, no canvia el meu pensament. La democràcia s'equivoca, però cal donar-li oportunitats d'equivocar-se com aquesta, per a que pugui créixer, madurar, i equivocar-se menys.\nCrec que vaig a posar el cava a refredar!\n21 de febrer, 2011 08:41\nD'equivocar-se res: molt enxufat i estòmac agraït!\n21 de febrer, 2011 14:24\nTens tota la raó en quant el fons del comentari. Aniríem molt millor amb primàries i llistes obertes. Els inquilins de la plaça de Sant Jaume costat muntanya encara deuen riure de la tria dels del PSC.\n21 de febrer, 2011 23:45\nA vegades preferiria ser una dictadora qualsevol i no donar a la democràcia més oportunitats d'equivocar-se. Però sé que no és un pensament correcte.\n22 de febrer, 2011 00:15\nVols dir que no són conscients que toca ventilar i han preferit que sigui l'Hereu qui se la foti? Jo tinc els meus dubtes.\n22 de febrer, 2011 12:06\nCompletamente de acuerdo, Puji: hay que dejar que las opiniones se expresen, todas, y en igualdad de condiciones. Que Tura no fuera de Barcelona era un dato sin importancia en una ciudad que, como mi natal Madrid, aglutina personas venidas de muy distintos lugares, atraidas por el empleo y la prosperidad. Lo importante es amar la ciudad de Barcelona y tener ideas y la firme voluntad de mejorar la vida de sus ciudadanos. ¿Cuantas veces no estamos últimamente en este país mirando a Alemania y a su rápida salida de la crisis, fantaseando con que fuera un alemán, o un civilizado escandinavo, lógico, honesto, el que nos gobernara, aunque no fuera "español"?\n27 de febrer, 2011 12:29


Cap de setmana variat – Petits Retalls de Vida\nOn 07/06/2020 07/06/2020 Per Petits Retalls de VidaIn dia a dia, instagram\nMinipiscina o jacutzzi com diu la Laiaeta + Música + Sol o ombra = FELICITAT. Res més. #momentsúnics\nAquesta setmana ha estat de coincidències. Des de l’escola ens han posat de deures el sistema digestiu. I la setmana passada demanava a @mumuchukids aquestes miniatures dels òrgans humans, tenien oferta i sempre m’han semblat interessants (vaig aprofitar per demanar també la dels planetes i la del creixement d’una planta). Així que sense saber-ho m’aniran genial per treballar els deures de l’escola!\nA part, avui ella ha retrobat aquest joc, que fa dies que tinc guardat perquè no li motivava gens. Així que he aprofitat que li interessava per introduir-li ja el tema.\nÉs curiós com recorda de l’any passat alguns dels òrgans, l’intestí gros, el prim i el cervell, els té claríssim.\nEl que he fet avui ha estat, jo llegia un dels òrgans i on estava escrit li assenyalava. I ella havia de buscar entre les miniatures i després a la imatge.\nEncara no ho hem treballat i, evidentment, no li ha acabat motivant massa, però segur que li acabarà agradant quan vagi coneixent més.\nSi tens alguna idea de com treballar el tema digestiu i menjar saludable i me la comparteixes t’ho agrairé.\nDe moment vull anar-li introduint mentre repassem també els vertebrats.\nAvui diumenge, he estat fent material per a la peque. Aquestes peces de fusta les vaig comprar per fer un minimón que tinc al cap.\nCom n’hi ha moltes he decidit escriure els números de l’1 al 50. La Laia els sap si els diu un després l’altre, però si no, dubta, sobretot del 10 al 29. La idea del “joc” és tirar-les per terra cap per avall, fer carreres on cada una n’agafa una.\nElla dirà el seu número i jo el meu. Serà cooperatiu i ens podrem ajudar.\nA ella tot el que sigui amb joc físic de córrer i moure’s ja saps que la motiva, així que provarem.\nAmb el bingo també ho treballo però se li fa llarg, el tinc preparat de l’1 al 40. Així que provarem aquest.\nTambé he estat fent targetes amb imatges d’animals i elements marins que tenim per casa. Les hauré d’imprimir (quan tingui tinta) i plastificar. Cadascuna d’aquestes targetes té el nom de què és. I la idea serà que mentre jugui al minimón trobi la miniatura, la paraula escrita i la imatge. Ja penjaré fotos quan li faci.\nHe estat fent altres materials per lectura. Però aquests ja te’ls aniré explicant més endavant.\naprenentatgepetitsretallsdevidaReflexionssempre endavantsempre juntessocietat diversavida


El Servei d’Emergències Sanitàries atén a 39 persones per ofegaments en la Comunitat Valenciana – Ràdio Pego\nA l’estiu el que més crida l’atenció és donar-se un bany, bé siga en la piscina o en la mar. Però cal anar amb molt de compte, ja que en aquesta època es registren molts ofegaments o cops de calor per imprudències.\nEn el que va d’estiu, el Servei d’Emergències Sanitàries ja ha atès a 39 persones per ofegaments en platges, embassaments i piscines de la Comunitat Valenciana. D’elles, 15 han mort i 24 han resultat ferides de diversa consideració. Aquest nombre tan elevat es deu a que, durant aquesta època estival es practiquen més activitats aquàtiques.\nDes de La Conselleria de Sanitat Universal i Salut Pública, a través del Servei d’Emergències Sanitàries, recomanen extremar la precaució per evitar possibles ofegaments. Per tant, cal tindre en compte alguns consells i posar-los en pràctica durant aquesta època de l’any.\nEls experts recomanen a la ciutadania triar llocs segurs per a banyar-se on hi haja servei de socorrisme, seguir les indicacions d’aquestos i respectar el significat de les banderes a la platja.\nA més, segons ha informat l‘Organització Mundial de la Salut, els ofegaments són una de les primeres causes de mort accidental en xiquets i xiquetes entre 1 i 4 anys. Per tant, segons ha explicat el tècnic en emergències d’Acció Urgent, Pedro Barranco, cal extremar la precaució en els més menuts i sempre tindre’ls vigilats.\nUn altre dels factors més essencials per evitar els ofegaments en els més menuts és la mesura de seguretat. Cal tindre, en tot moment, al xiquet o la xiqueta molt a prop i dotar les piscines domèstiques de tanques. Des de l‘Organització Mundial de la Salut s’adverteix que el temps per a poder reaccionar i salvar la vida d’un menor que no sap nadar és d’uns 27 segons. Per tant, Pedro Barranco ens aconsella el següent.\nMentre que en els xiquets la causa principal dels ofegaments són els descuits. En el cas dels majors són els talls de digestió. El director del Servei d’Emergències Sanitàries, Pere Herrera, ha advertit evitar el bany immediatament després de les menjades. A més, Pedro Barranco, aconsella el següent.\nPer tal de fer front a les altes temperatures que ens sotmetem durant aquesta època estival és habitual encendre l’aire condicionat i beure aigua o begudes molt fresques. Però aquest fet també pot resultar perillós, explica el tècnic en emergències d’Acció Urgent.\nLa ciutadania ha de tindre molt present els consells que proporcionen els experts. A Pego, l’associació Acció Urgent du a terme una serie de rutines i serveis per tal d’ajudar a les persones en el seu dia a dia i més en èpoques de l’any tan crítiques com pot ser l’estiu o l’hivern, ha explicat Pedro Barranco.\nAquestes mesures de seguretat i prevenció s’han de tindre molt en compte en el que queda d’estiu per evitar els ofegaments o cops de calor, tant en menors com en adults. Acció Urgent ha hagut d’actuar un parell de vegades, en el que portem d’estiu, per tal de socórrer alguna persona que ha sofrit mareig o sudoracions, ha comentat Barranco.\nPer tant, cal recordar que s’ha de vigilar als més menuts en tot moment mentre estan prenent el bany i, pel que fa a les persones més majors, hidratar-se, estar en zones fresques i evitar el bany en solitari.\n← El programa “Descobreix el paisatge” inclou una visita des de Pego a Llíber\nEl pròxim dijous, 8 d’agost, hi haurà donació de sang al Centre de Salut de Pego →


Autoritzada la creació de sis escoletes infantils a Mallorca, que suposaran 239 places de 0 a 3 anys\nActualizado 10/12/2010 15:47:39 CET\nEl Govern ha aprovat la creació de sis nous centres de primer cicle d'educació infantil als municipis mallorquins de Sencelles, Valldemossa, Lloret, Deià, Mancor de la Vall i Santa Margalida, que suposaran 239 noves places de 0 a 3 anys i una inversió de més d'1,2 milions d'euros per part de la Conselleria d'Educació i Cultura.\nDesprés de la reunió del Consell de Govern, la portaveu, Joana Barceló, ha explicat que la creació d'aquestes places es produeix després que la Conselleria dirigida per Bartomeu Llinàs hagi conclòs el procés d'autorització que garanteix que aquestes escoletes compleixen amb tots els requisits necessaris per funcionar com centre de primer cicle d'educació infantil.\nConcretament, ha detallat que es crea una escoleta a Sencelles, integrada a la Xarxa d'Escoles Infantils Públiques de les illes, amb un pressupost de 428.439 euros i una capacitat de 74 places escolars que té dos grups per a nens d'entre 0 i 1 any; dues aules per a nens d'entre 1 i 2 anys, i dos més per a menors de 2 a 3 anys.\nD'altra banda, a Valldemossa es crea una altra escola, integrada en la mateixa Xarxa i amb una inversió de 162.000 euros, que tindrà una capacitat de 32 places de 0 a 3 anys, distribuïdes en una unitat de 0 a 2 i una més de 2 a 3 anys.\nMentrestant, a Lloret es crea una escoleta, amb un pressupost de 123.683 euros, i amb una capacitat de 32 places escolars, que té un grup per a nens d'entre 0 i 2 anys i una més per a menors de 2 a 3 anys.\nPer la seva banda, a Deià es constitueix una altra escola infantil, que ha rebut un total de 123.683 euros, amb una capacitat per a 32 places de 0 a 3 anys, distribuïdes en una unitat de 0 a 2, i una unitat de 2 a 3 anys.\nAlhora, Mancor de la Vall tindrà una altra escoleta, amb una inversió de 153.852 euros i una capacitat de 32 places escolars distribuïdes en un grup per a nens d'entre 0 i 2 anys, i una més per a menors de 2 a 3 anys.\nFinalment, a Santa Margalida s'ha creat una altra escola infantil, amb un pressupost de 222.000 euros i una capacitat per a 37 places de 0 a 3 anys, distribuïdes en una unitat de 0 a 1; una unitat d'1 a 2 anys i una més de 2 a 3 anys.\nLa creació d'aquests centres escolars s'ha produït, després que la Conselleria d'Educació, a través de l'Institut per a l'Educació de la Primera Infància, ha verificat que tenen la distribució d'espais "adequats" i els professionals "necessaris" per garantir la seva finalitat.\nAl mateix temps, ha comprovat que compleixen tots els requisits exigits per la normativa vigent que estableix els requisits mínims dels centres que imparteixen ensenyaments de règim general no universitaris.\nAlhora, s'ha comprovat la "idoneïtat" dels requisits de titulació i acreditació dels professionals docents, a l'empar de la disposició transitòria segona del Decret 60/2008, de 2 de maig, pel qual s'estableixen els requisits mínims dels centres de primer cicle d'educació infantil.


Marzà i Climent expliquen l'acció política de les seues Conselleries davant dos centenars de castellonencs\nCompromís ha reunit hui en la sala d'actes d'UGT a Castelló de la Plana a prop de dos centenars de persones en la jornada 'Converses amb els consellers...', una iniciativa que pretén acostar l'acció de govern del Consell del Botànic a la ciutadania castellonenca. En aquesta primera cita impulsada per Compromís, que tindrà continuïtat en la resta de comarques del País Valencià, han assistit els consellers d'Educació, Investigació, Cultura i Esport, Vicent Marzà, i el titular d'Economia Sostenible, Sectors Productius, Comerç i Ocupació, Rafael Climent.\nL'acte, que ha començat a les 10 del matí amb una sessió dedicada a preguntes de militants i simpatitzants de Compromís, i ha continuat fins passat el mig dia en un acte obert a la ciutadania en general, ha servit per a “exposar i explicar el treball de les Conselleries i respondre als dubtes i preguntes de la gent sobre l'acció de govern”, han explicat Marzà i Climent.\nLa sessió ha comptat amb una nodrida presència de càrrecs públics i orgànics de Compromís, entre els quals figuren la secretària general del Bloc, Àgueda Micó, la diputada en el Congrés, Marta Sorlí, el senador Jordi Navarrete, el secretari autonòmic d'Ocupació, Enric Nomdedéu, la directora general d'Internacionalització, Mari Parra, diputats autonòmics com Mònica Àlvaro, així com representants municipals, com la vicealcaldesa de Castelló, Ali Brancal, l'alcaldessa d'Almassora, Susanna Nicolau, el diputat provincial José Miguel Carbó, entre molts uns altres.\nEl Conseller d'Educació, Vicent Marzà, destacat la “ingent labor de la Conselleria per a incrementar el nombre de professors i recuperar les xifres de professorat que el PP va desmantellar”. En aquest sentit, ha explicat que “dels 5.000 llocs docents eliminats pel PP, hem aconseguit en any i mitjà recuperar més de la meitat”.\nPer la seua banda, Climent ha destacat el treball per recuperar un model productiu real, d'economia social i del ben comú, amb iniciatives com la recuperació del teixit industrial de comarques d'interior, com els Ports i el Maestrat, així com amb ajudes a l'ocupació jove, amb Avalem Jóvens, programes d'ajudes a la internacionalització o a la millora energètica de les empreses, entre altres punts.\nEntre altres assumptes, els assistents han preguntat a Marzà i a Climent sobre els horaris lectius dels docents, sobre la independència dels centres, sobre la integració del Museu de Vilafamés en la futura xarxa autonòmica de museus, sobre as ajudes a empreses, sobre el model lingüístic de l'administració i de la futura RTVV, sobre la millora de la competitivitat de les empreses o sobre la recentment creada Oficina d'Atracció d'Inversions.


Gener – 2011 – Compromís per Alacant\nCompromís exige un tercer hospital en Alicante para solucionar el colapso de la atención sanitaria en la zona\nLa diputada de Compromís Mireia Mollà ha reclamado hoy la construcción del tercer hospital del área metropolitana de Alicante, “que permitiría solucionar el colapso de la atención médica especializada en esta zona”. En la actualidad, los ciudadanos de la capital…\nEl portaveu de Compromís recorda que la renda per càpita valenciana ha caigut des del 94,3 al 88,4% i és més baixa que la de Ceuta, Melilla, Astúries o Aragó, entre d’altres. Morera assegura que el PP valencià ha abandonat…\nEl portaveu del grup parlamentari Compromís, Enric Morera, ha denunciat que el Consell publica les notes de premsa en castellà també en la secció de valencià del web de la Generalitat. Segons Morera, “amb tot el debat de l’ús de…\nCompromís per Alacant torna a reclamar als regidors del PP i PSOE que facen pública la seua declaració de béns\nTomàs Mestre (Candidat Compromís per Alacant): “La política necessita més transparència per a generar confiança en la ciutadania. Des de COMPROMÍS apostem perquè els càrrecs públics realitzen dos declaracions públiques de béns a l’inici i al final de la legislatura”….


Per una escola més cívica "tolerància zero". ESC Carrilet (Palafrugell) - Servei Educatiu del Baix Empordà\nPer una escola més cívica "tolerància zero". ESC Carrilet (Palafrugell)\n24 d’oct. 2017, 3:55 publicada per Servei Educatiu del Baix Empordà [ actualitzat el 26 d’oct. 2017, 1:25 ]\nAquesta proposta parteix de la realitat que a l’escola i a fora s’escoltaven moltes paraulotes i un alumne del centre fa aquesta observació, a la bústia de delegats, en forma de queixa. A la reunió de delegats de l’escola es va plantejar el tema i aquí comença el projecte.\nÉs aleshores quan decideixen acordar portar el problema a les diferents assemblees de les aules i proposar mesures d’actuacions. Per una altra banda, l’equip directiu juntament amb l’equip de mediació, ho transmeten al claustre mitjançant un power point.\nAquesta presentació parteix de la premissa: “ Per una escola més cívica. Per un poble més cívic. Per un futur digne”. I pren com a eslògan “tolerància zero” a les conductes contràries a la convivència.\nAquesta pràctica liderada pels nostres alumnes i recolzada per tota la comunitat educativa forma part de la prevenció del Bullying dins les escoles. A més, el fet que hagi estat dirigida pels alumnes la dota d’una significació i d’una funcionalitat infinita, ja que ens sensibilitza a tots i ens recorda que la base d’una bona comunicació i convivència és el respecte i que cal vetllar-hi constantment.


5 ciutats del món com mai les havies vist - INITEC Marketing Digital\nEspecial confinament: Les 5 millors apps per fer videoreunions\nSilenci. Això és el que impera en la majoria de places i carrers de moltes ciutats i capitals europees. El coronavirus ha forçat als governs a confinar els seus ciutadans a casa seva per tal d’evitar la propagació del contagi. Això ha fet que en moltes ciutats veiem estampes que semblen impossibles. Pràcticament ni una ànima recorre alguns dels seus monuments i racons més emblemàtics, plens de gent tot just fa unes setmanes. Instagram és un dels portals on podem trobar imatges d’aquestes ciutats sense vida. Places buides, monuments que semblen abandonats. Us presentem algunes d’aquestes imatges insòlites.\nBarcelona (Les Rambles)\nVenècia (Plaça de Sant Marc)\nRoma (El Coliseu)


Romàntic Guerrer: 02/01/2018 - 03/01/2018\nHe aprofitat l'últim raig de sol abans de que arribi "Mordor" per fer aquesta vieta ràpida i sense pretencions acabada de fa poques setmanes a la Paret de Riu Lacó.\nLa Llibertàries encara li cal unes rentades per treure la terra (i no sé si mai s'acabarà de sanejar del tot). Només sortint de la reunió hi ha una apretada i el muret fissurat abans d'arribar a dalt és xulo. La resta...\nCal dur els Friends (fins C2), Aliens i algunes bagues. Roca a vigilar tot i l'abundant neteja.\nApa! Fins aviat i ara és fàcil de seguir buscant els trams netejants... d'aquí una temporada ja no ho sé.\nM'acoplo, a última hora com a tercer de cordada, per anar al Montroig on els companys ja havien decidit l'objectiu: la Innominata al Pilar sin Brillo, més bona del que m'esperava i on he disfrutat molt fins que el vent gelat de nord m'ha donat la benvinguda en arribar al cim. Snif snif!!!\nEscalada variada i més interessant com més amunt. Potser el L1 és el més lleig en conjunt i el L2 el més xulo amb un inici del tot rabiós i atlètic. Nosaltres l'hem fet en tres tirades i vigilant amb el fregament.\nSemiequipada amb material antic i divers. Dur els flotants habituals i bagues. Roca molt bona menys algunes crostes i blocs especialment en el L1.\nApa! Fins aviat i ...peu de via molt incòmode, pendent i herbós (R0 amb dos burils).\nDia de primavera però la neu encara es resisteix a marxar en moltes cares soleïes. Per això he tornat a la Paret Formiguera de St. Llorenç de Montgai a fer tres vies i mitja: he començat per l'Aberroncho, continuat per l'Esther, després la Joe Bonamassa i per acabar la Memòria Selectiva. Bona i completa jornada, si senyor!!!\nTotes elles tenen en comú que milloren amb l'alçada essent llurs últims llargs molt bons. L'Aberroncho només té l'última panxa on cal apretar una mica. L'Esther i la Joe més de continuitat. I la Memòria Selevtiva fàcil tota ella. Escalades per disfrutar sense dubte.\nAmb unes 10 cintes + R. fareu en tots els casos (afegiu alguna baga). Reunions montades i gairebé totes rapelables. Bona roca menys alguna crosta anecdòtica i poc més a comentar.\nApa! Fins aviat i ...precaució al creuar la via del tren.\nPublicat per Parce a 22:37 Cap comentari:\nGarrets Eusebi i Vent de Ponent a la Paret Formiguera.\nNeu i fred per tot arreu o gairebé tot arreu. Almenys a St. Llorenç de Montgai hem pogut escalar. Primera visita a la Paret Formiguera a fer un parell de vies i de ben segur no serà l'última.\nPrimer hem fet la Garrets Eusebi, una clàssica equipada (per dalt) prou xula i que no presenta cap problema.\nI després hem fet una raresa anomenada Vent de Ponent on els líquens i les herbetes denoten el seu abandonament. Però la via és més maca del que sembla saben on et poses (L3 difícil i contundent).\nPer la primera només cal 11 cintes +R. I per la segona dur els tascons i Aliens. Roca bona en general amb alguna que altra crosta dubtosa i alguna llastra també dubtosa.\nApa! Fins aviat i booooon carnaval a tothom.\nDesprés del paquet de neu que cobreix les parets de la comarca (i de tot el que està per sobre dels 900m) i del tip d'aigua a la resta, em anat a buscar el solet, la bona temperetura i la roca seca al Serrat dels Monjos de Montserrat.\nLa Vintage és una via prou interessant i dividida en dues parts totalment oposades, essent el L4 el més exigent amb diferència. Escalada de resalts amb les reunions en còmodes replans, té trams ben bonics i passos ben variats.\nCal dur els friends fins C3 i els Aliens. Roca molt bona menys en els replans i el tram difícil del L4. Afinar bé per trobar l'inici i descens habitual cap a la dreta a cercar el primer rapel del cim (50m) i després l'altre al final de la torrentera (45m).\nApa! Fins aviat i per cert... via amb segell d'autor.